Document ID: /roh_data/filtered/fineweb-2-filterrobots_roh.jsonl.gz/33640

Las cunvegnas en connex cun il pact da fugitivs èn formalmain en vigur, la realisaziun pudess dentant anc durar in temp.
En la Grezia manca il persunal, ils emploiads tircs na sajan anc betg en il lieu e betg sclerids èn ils detagls per trametter e transportar enavos ils fugitivs en la Tirchia, uschia hai gì num ord circuls da las autoritads grecas.
Repatriaziun sfurzada
Il pact prevesa che tut ils fugitivs che van davent da la dumengia illegalmain da la Tirchia en la Grezia vegnan repatriads davent l'entschatta avrigl. Avant han ils fugitivs il dretg sin in'examinaziun da cas singul en la Grezia. Restar dastgan be quests fugitivs che pon cumprovar ch'els vegnan persequitads en la Tirchia.
Radund la mesadad dals fugitivs en la Grezia èn Sirians. L'UE è sa declerada pronta da prender da la Tirchia radund 72'000 fugitivs da la Siria. Per mintga Sirian che turna en la Tirchia vul l'UE prender si in fugitiv sirian. Anc betg cler è dentant la repartiziun dals fugitivs en l'UE.
I dovra millis spezialists
Tenor la cumissiun da l'UE dovra la Grezia radund 4'000 spezialists per metter enturn la cunvegna. Sulet per ellavurar las dumondas d'asil dovria radund 400 translaturs e 400 spezialist d'asil, ha declerà l'autoritad a Brüssel.
RR novitads 6:00